Obavijest o ponovnom pokretanju antidampinškog i antisubvencijskog ispitnog postupka u vezi s Provedbenom uredbom Komisije (EU) 2018/1579 i Provedbenom uredbom Komisije (EU) 2018/1690 o uvođenju mjera za određene pneumatske gume iz Narodne Republike Kine nakon presude od 4. svibnja 2022. u zajedničkim predmetima T-30/19 i T-72/19

(2022/C 263/06)

1. Presude

U presudama od 4. svibnja 2022. u zajedničkim predmetima T-30/19 i T-72/19 (1), Kinesko udruženje industrije gume (CRIA) i Kineska trgovačka komora uvoznika i izvoznika metala, minerala i kemikalija (CCCMC) protiv Komisije („presuda”), Opći sud Europske unije („Opći sud”) poništio je Provedbenu uredbu Komisije (EU) 2018/1579 od 18. listopada 2018. o uvođenju konačne antidampinške pristojbe i konačnoj naplati privremene pristojbe uvedene na uvoz određenih pneumatskih guma, novih ili protektiranih, od kaučuka, vrste koja se rabi za autobuse ili kamione, s indeksom opterećenja većim od 121, podrijetlom iz Narodne Republike Kine i o stavljanju izvan snage Provedbene uredbe (EU) 2018/163 (2) i Provedbenu uredbu Komisije (EU) 2018/1690 оd 9. studenoga 2018. o uvođenju konačnih kompenzacijskih pristojbi na uvoz određenih pneumatskih guma, novih ili protektiranih, od kaučuka, vrste koja se rabi za autobuse ili kamione i s indeksom opterećenja većim od 121, podrijetlom iz Narodne Republike Kine i o izmjeni Provedbene uredbe Komisije (EU) 2018/1579 o uvođenju konačne antidampinške pristojbe i konačnoj naplati privremene pristojbe uvedene na uvoz određenih pneumatskih guma, novih ili protektiranih, od kaučuka, vrste koja se rabi za autobuse ili kamione, s indeksom opterećenja većim od 121, podrijetlom iz Narodne Republike Kine te o stavljanju izvan snage Provedbene uredbe (EU) 2018/163 (3) („sporne uredbe”).

CRIA i CCCMC iznijeli su nekoliko tvrdnji kojima osporavaju te uredbe, a Opći sud odlučio je o dvjema takvim tvrdnjama: i. tvrdnji da Komisija pri izračunu sniženja cijena i marži štete nije primjereno usporedila cijene ii. određenim pritužbama koje su se u biti odnosile na navodne nedosljednosti i povredu prava na obranu u pogledu pokazatelja štete i ponderiranja podataka proizvođača iz Unije u uzorku.

Kad je riječ o izračunu marži štete, Opći sud utvrdio je da je Komisija provela neprimjerenu usporedbu kad je izvoznu cijenu prilagodila tako što je odbila troškove prodaje, opće i administrativne troškove i nominalnu dobit povezanog uvoznika za prodaju ostvarenu preko povezanog trgovca u Uniji. Sud je napomenuo da su i proizvođači iz Unije ostvarili određenu prodaju preko povezanih subjekata, a njihove prodajne cijene nisu prilagođene. Opći sud zaključio je da je Komisija pri izračunu sniženja cijena u pobijanim uredbama počinila pogrešku koja se tiče prava i očitu pogrešku u ocjeni, zbog čega su tim izračunom prekršeni članak 3. stavci 2. i 3. osnovne antidampinške uredbe i članak 8. stavci 1. i 2. osnovne antisubvencijske uredbe. Nadalje, Opći sud utvrdio je da su pogreške utjecale na ukupne nalaze o šteti i uzročno-posljedičnoj vezi i na marže štete te da nije bilo moguće točno utvrditi u kojoj su mjeri predmetne konačne antidampinške i kompenzacijske pristojbe i dalje djelomično utemeljene. Stoga su uredbe kojima su te pristojbe nametnute tužiteljima poništene.

Kad je riječ o drugoj točki, Opći sud utvrdio je da Komisija nije provela objektivno ispitivanje (kako je propisano člankom 3. stavkom 2. osnovne antidampinške uredbe i člankom 8. stavkom 1. osnovne antisubvencijske uredbe) jer, time što nije revidirala izračune svih mikroekonomskih pokazatelja osim profitabilnosti ni navela revidirane brojke u pobijanim uredbama, Komisija nije upotrijebila sve relevantne podatke kojima je raspolagala. Osim toga, Opći sud utvrdio je povredu prava tužiteljâ na obranu. Konkretno, Opći sud nije se složio da se neke informacije koje nisu otkrivene strankama mogu smatrati povjerljivima te je utvrdio da su svi sporni podaci „povezani s činjeničnim nalazima u spornoj uredbi”. Dakle, radilo se o „osnovnim činjenicama i razmatranjima” o kojima su stranke trebale biti informirane.

S obzirom na prethodno navedeno, Opći sud poništio je spornu antidampinšku uredbu u dijelu koji se odnosi na društva koja zastupaju CRIA i CCCMC (navedena u tablici u nastavku).

NAZIV DRUŠTVA DODATNA OZNAKA TARIC Chaoyang Long March Tyre Co., Ltd C338 Triangle Tyre Co., Ltd C375 Shandong Wanda Boto Tyre Co., Ltd C366 Qingdao Doublestar Tire Industrial Co., Ltd C347 Ningxia Shenzhou Tire Co., Ltd C345 Guizhou Tyre Co., Ltd C340 Aeolus Tyre Co., Ltd C877 (4) Shandong Huasheng Rubber Co., Ltd C360 Chongqing Hankook Tire Co., Ltd C334 Prinx Chengshan (Shandong) Tire Co., Ltd C346 Jiangsu Hankook Tire Co., Ltd C334 Shandong Linglong Tire Co., Ltd C363 Shandong Jinyu Tire Co., Ltd. C362 Sailun Group Co., Ltd C351 Shandong Kaixuan Rubber Co., Ltd C353 Weifang Yuelong Rubber Co., Ltd C875 (5) Weifang Shunfuchang Rubber And Plastic Products Co., Ltd C377 Shandong Hengyu Science & Technology Co., Ltd C358 Jiangsu General Science Technology Co., Ltd C341 Double Coin Group (Jiang Su) Tyre Co., Ltd C878 (6) Hefei Wanli Tire Co., Ltd C876 Giti Tire (Anhui) Company Ltd C332 Giti Tire (Fujian) Company Ltd C332 Giti Tire (Hualin) Company Ltd C332 Giti Tire (Yinchuan) Company Ltd C332 Qingdao GRT Rubber Co., Ltd C350

Osim toga, Opći sud poništio je spornu antisubvencijsku uredbu u dijelu koji se odnosi na društva koja zastupaju CRIA i CCCMC (navedena u prethodnoj tablici) i na društvo Zhongce Rubber Group Co., Ltd (dodatna oznaka TARIC C379).

2. Posljedice

U članku 266. UFEU-a propisuje se da institucije moraju poduzeti potrebne mjere kako bi postupile u skladu s presudama Suda. U slučaju poništenja akta koji su institucije donijele u kontekstu upravnog postupka, kao što je antidampinški ili antisubvencijski ispitni postupak, usklađivanje s presudom Općeg suda postiže se zamjenom poništenog akta novim aktom iz kojeg je uklonjena nezakonitost koju je utvrdio Sud (7).

Prema sudskoj praksi Suda postupak zamjene poništenog akta može se nastaviti u točki u kojoj je došlo do nezakonitosti (8). To konkretno znači da, ako se poništi akt kojim se zaključuje neki upravni postupak, to poništenje ne utječe nužno na pripremne akte, kao što je pokretanje antidampinškog postupka. Ako se, primjerice, poništi uredba kojom se uvode konačne antidampinške mjere, to znači da je nakon poništenja predmetni antidampinški postupak i dalje otvoren jer akt kojim se taj antidampinški postupak zaključuje više nije dio pravnog poretka Unije (9), osim ako je do nezakonitosti došlo u fazi pokretanja postupka.

U ovom je predmetu Opći sud poništio spornu antidampinšku i antisubvencijsku uredbu zbog istih razloga. Prvo, pri utvrđivanju postojanja znatnog sniženja cijena Komisija nije provela primjerenu usporedbu u analizi sniženja cijena na istoj razini trgovine. Ta je pogreška utjecala i na analizu uzročno-posljedične veze. Drugo, Komisija nije provela objektivno ispitivanje, čime je prekršila članak 3. stavak 2. osnovne antidampinške uredbe i članak 8. stavak 1. osnovne antisubvencijske uredbe. Na kraju, Opći sud utvrdio je da stranke nisu bile informirane o nekim „osnovnim činjenicama i razmatranjima”, čime su povrijeđena njihova prava na obranu.

Ostali nalazi i zaključci iz spornih uredbi koji nisu osporavani ili su osporavani, ali ih Opći sud nije ispitao, i dalje su valjani i na njih ne utječe ponovno otvaranje postupka.

3. Ponovno otvaranje postupka

S obzirom na prethodno navedeno, Komisija je odlučila ponovno otvoriti antidampinški i antisubvencijski ispitni postupak u vezi s uvozom određenih pneumatskih guma iz Narodne Republike Kine koji su doveli do donošenja spornih uredbi, u dijelu koji se odnosi na društva navedena u presudi. Ponovnim otvaranjem početnih ispitnih postupaka ti se postupci nastavljaju od točke u kojoj je došlo do nepravilnosti.

Cilj je ponovnog otvaranja početnih ispitnih postupaka u potpunosti ispraviti pogreške koje je utvrdio Opći sud i ocijeniti opravdava li primjena pravila u skladu s objašnjenjem Općeg suda ponovno uvođenje mjera na početnoj ili mogućoj revidiranoj razini od datuma na koji su sporne uredbe izvorno stupile na snagu.

Ovime se zainteresirane strane obavješćuju da bi iz nalaza ponovnog ispitivanja mogle proizaći buduće obveze.

4. Pisani podnesci

Sve zainteresirane strane, a posebno strane navedene u presudi, pozivaju se da iznesu svoja stajališta te da dostave informacije i popratne dokaze o pitanjima povezanima s ponovnim otvaranjem ispitnog postupka. Osim ako je određeno drukčije, te informacije i popratni dokazi moraju se dostaviti Komisiji u roku od 20 dana od datuma objave ove Obavijesti u Službenom listu Europske unije.

5. Mogućnost saslušanja pred ispitnim službama Komisije

Sve zainteresirane strane mogu zatražiti saslušanje pred ispitnim službama Komisije. Svi zahtjevi za saslušanje trebaju se podnijeti u pisanom obliku i trebaju sadržavati razloge za podnošenje. Zahtjev za saslušanje o pitanjima povezanima s ponovnim otvaranjem ispitnog postupka mora se podnijeti u roku od 15 dana od datuma objave ove Obavijesti u Službenom listu Europske unije. Naknadni zahtjevi za saslušanje moraju se podnijeti u rokovima koje Komisija navede u svojoj komunikaciji sa zainteresiranim stranama.

6. Upute za izradu podnesaka i korespondenciju

Informacije dostavljene Komisiji u svrhu ispitnih postupaka trgovinske zaštite ne podliježu autorskim pravima. Prije nego što Komisiji dostave informacije i/ili podatke koji podliježu autorskim pravima treće strane, zainteresirane strane moraju zatražiti posebno dopuštenje od nositelja autorskih prava kojim se Komisiji izričito dopušta a) upotreba informacija i podataka u svrhu ovog postupka trgovinske zaštite i b) pružanje informacija i/ili podataka zainteresiranim stranama u ovom ispitnom postupku u obliku kojim im se omogućuje ostvarivanje prava na obranu.

Svi podnesci (uključujući informacije koje se traže u ovoj Obavijesti), ispunjeni upitnici i korespondencija zainteresiranih strana za koje se zahtijeva povjerljivo postupanje, moraju imati oznaku „Sensitive” (osjetljivo) (10). Stranke koje dostave informacije u ovom ispitnom postupku pozivaju se da obrazlože svoj zahtjev za povjerljivo postupanje. Stranke koje dostave informacije s oznakom „Sensitive” dužne su u skladu s člankom 19. stavkom 2. osnovne antidampinške uredbe i člankom 29. stavkom 2. osnovne antisubvencijske uredbe dostaviti sažetke tih informacija u verziji koja nije povjerljiva s oznakom „For inspection by interested parties” (na uvid zainteresiranim stranama). Ti sažeci trebali bi biti dovoljno detaljni da se može razumjeti bit informacija koje su dostavljene kao povjerljive. Ako strana koja dostavlja povjerljive informacije ne navede dobar razlog za traženje povjerljivog postupanja ili ne dostavi sažetak u verziji koja nije povjerljiva, u traženom obliku i tražene kvalitete, Komisija te informacije ne mora uzeti u obzir, osim ako se iz odgovarajućih izvora može na zadovoljavajući način dokazati da su te informacije točne.

Zainteresirane strane pozivaju se da sve podneske i zahtjeve dostave putem stranice TRON.tdi (https://tron.trade.ec.europa.eu/tron/TDI), uključujući zahtjeve da ih se registrira kao zainteresirane strane, skenirane punomoći i potvrde. Uporabom stranice TRON.tdi ili e-pošte zainteresirane strane izražavaju svoju suglasnost s pravilima koja se primjenjuju na elektroničke podneske, sadržanima u dokumentu „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenom na internetskim stranicama Glavne uprave za trgovinu: http://trade.ec.europa.eu/doclib/docs/2011/june/tradoc_148003.pdf. Zainteresirane strane moraju navesti svoje ime, adresu, broj telefona i valjanu e-adresu te osigurati da je dostavljena e-adresa ispravna službena e-adresa koja se svakodnevno provjerava. Nakon što primi podatke za kontakt, Komisija će sa zainteresiranim stranama komunicirati isključivo putem stranice TRON.tdi ili e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako vrsta dokumenta zahtijeva slanje preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane putem stranice TRON.tdi i e-poštom, zainteresirane strane mogu pronaći u prethodno navedenim uputama za komunikaciju sa zainteresiranim stranama.

Adresa Komisije za korespondenciju:

European Commission Directorate-General for Trade Directorate G Office: CHAR 04/039 1049 Bruxelles/Brussel BELGIQUE/BELGIË

E-pošta: TRADE-AD640-AS641-REOPENING@ec.europa.eu

7. Nesuradnja

Ako zainteresirana strana odbije odobriti pristup potrebnim informacijama ili ih ne dostavi u roku ili ako znatno ometa ispitni postupak, privremeni ili konačni nalazi, bilo da su pozitivni ili negativni, mogu se donijeti na temelju raspoloživih podataka u skladu s člankom 18. osnovne antidampinške uredbe i člankom 28. osnovne antisubvencijske uredbe.

Ako se utvrdi da je zainteresirana strana dostavila lažne ili obmanjujuće informacije, te se informacije ne moraju uzeti u obzir i mogu se upotrijebiti raspoloživi podaci.

Ako zainteresirana strana ne surađuje ili surađuje samo djelomično te se stoga nalazi temelje na raspoloživim podacima u skladu s člankom 18. osnovne uredbe i/ili člankom 28. osnovne antisubvencijske uredbe, ishod za tu stranu može biti manje povoljan nego što bi bio da je surađivala.

Nedostavljanje odgovora u elektroničkom obliku ne smatra se nesuradnjom, pod uvjetom da zainteresirana strana dokaže da bi dostavljanje odgovora u traženom obliku dovelo do nepotrebnog dodatnog opterećenja ili neopravdanog dodatnog troška. U tom slučaju zainteresirana strana trebala bi o tome odmah obavijestiti Komisiju.

8. Službenik za saslušanje

Zainteresirane strane mogu zatražiti intervenciju službenika za saslušanje u trgovinskim postupcima. Službenik za saslušanje ispituje zahtjeve za pristup dokumentaciji, sporove povezane s povjerljivošću dokumenata, zahtjeve za produljenje rokova i sve druge zahtjeve povezane s pravima na obranu zainteresiranih strana i trećih strana koji se mogu pojaviti tijekom postupka.

Službenik za saslušanje može organizirati saslušanja sa zainteresiranim stranama i službama Komisije te posredovati među njima kako bi osigurao da zainteresirane strane u potpunosti ostvaruju svoja prava na obranu. Zahtjevi za saslušanje pred službenikom za saslušanje trebaju se podnijeti u pisanom obliku i trebaju sadržavati razloge za podnošenje. Službenik za saslušanje ispitat će razloge za podnošenje zahtjevâ. Saslušanja bi se trebala održati samo ako se pitanja pravovremeno ne riješe sa službama Komisije.

Svi zahtjevi moraju se podnijeti pravovremeno i žurno kako se ne bi ugrozilo uredno odvijanje postupka. U tu svrhu zainteresirane strane trebale bi zatražiti intervenciju službenika za saslušanje u najkraćem roku nakon nastanka događaja koji opravdava takvu intervenciju. Službenik za saslušanje ispitat će razloge zahtjeva za intervenciju, prirodu postavljenih pitanja i utjecaj tih pitanja na pravo na obranu, vodeći računa o interesu dobrog upravljanja i pravovremenom završetku ispitnog postupka.

Dodatne informacije i podatke za kontakt zainteresirane strane mogu pronaći na stranicama službenika za saslušanje na internetskim stranicama Glavne uprave za trgovinu: http://ec.europa.eu/trade/trade-policy-and-you/contacts/hearing-officer/

9. Obrada osobnih podataka

Osobni podaci prikupljeni u ovom ispitnom postupku obrađuju se u skladu s Uredbom (EU) 2018/1725 Europskog parlamenta i Vijeća (11).

Obavijest o zaštiti podataka kojom se pojedinci obavješćuju o obradi osobnih podataka u okviru djelovanja Komisije u području trgovinske zaštite dostupna je na internetskim stranicama Glavne uprave za trgovinu: http://ec.europa.eu/trade/policy/accessing-markets/trade-defence

10. Informacije za carinska tijela

Od datuma objave ove Obavijesti u Službenom listu Europske unije do zaključenja predmetnog ponovnog ispitivanja suspendira se obveza plaćanja konačnih antidampinških i kompenzacijskih pristojbi na uvoz određenih pneumatskih guma, novih ili protektiranih, od kaučuka, vrste koja se rabi za autobuse ili kamione, s indeksom opterećenja većim od 121, trenutačno razvrstanih u oznake KN 4011 20 90 i ex 4012 12 00 (oznaka TARIC 4012120010) podrijetlom iz Narodne Republike Kine koje proizvode društva prethodno navedena u odjeljku 1 (12).

Budući da je iznos konačne obveze koja bi mogla proizaći iz ponovnog ispitivanja u ovoj fazi neizvjestan, Komisija zahtijeva od nacionalnih carinskih tijela da pričekaju ishod predmetnog ispitnog postupka prije donošenja odluke o bilo kojem zahtjevu za povrat koji se odnosi na antidampinške i/ili kompenzacijske pristojbe koje je Opći sud poništio u pogledu tih društava.

Stoga antidampinške i kompenzacijske pristojbe naplaćene na temelju Provedbene uredbe Komisije (EU) 2018/1579 od 18. listopada 2018. o uvođenju konačne antidampinške pristojbe i konačnoj naplati privremene pristojbe uvedene na uvoz određenih pneumatskih guma, novih ili protektiranih, od kaučuka, vrste koja se rabi za autobuse ili kamione, s indeksom opterećenja većim od 121, podrijetlom iz Narodne Republike Kine i o stavljanju izvan snage Provedbene uredbe (EU) 2018/163 odnosno na temelju Provedbene uredbe Komisije (EU) 2018/1690 оd 9. studenoga 2018. o uvođenju konačnih kompenzacijskih pristojbi na uvoz određenih pneumatskih guma, novih ili protektiranih, od kaučuka, vrste koja se rabi za autobuse ili kamione i s indeksom opterećenja većim od 121, podrijetlom iz Narodne Republike Kine i o izmjeni Provedbene uredbe Komisije (EU) 2018/1579 o uvođenju konačne antidampinške pristojbe i konačnoj naplati privremene pristojbe uvedene na uvoz određenih pneumatskih guma, novih ili protektiranih, od kaučuka, vrste koja se rabi za autobuse ili kamione, s indeksom opterećenja većim od 121, podrijetlom iz Narodne Republike Kine te o stavljanju izvan snage Provedbene uredbe (EU) 2018/163, za proizvode trenutačno razvrstane u oznake KN 4011 20 90 i ex 4012 12 00 (oznaka TARIC 4012120010) podrijetlom iz Narodne Republike Kine koje proizvode društva prethodno navedena u odjeljku 1. ne bi trebalo vratiti niti otpisati do zaključenja predmetnog ispitnog postupka.

11. Objava

Sve zainteresirane strane koje su kao takve registrirane tijekom ispitnih postupaka koji su doveli do donošenja spornih uredaba bit će na vrijeme obaviještene o osnovnim činjenicama i razmatranjima na temelju kojih Komisija namjerava provesti prethodno navedene presude te će im se omogućiti da iznesu svoja stajališta prije donošenja konačne odluke.

(1) ECLI:EU:T:2022:266.

(2) SL L 263, 22.10.2018., str. 3.

(3) SL L 283, 12.11.2018., str. 1.

(4) U spornim uredbama dodatna oznaka TARIC C333 označava sljedeće proizvođače izvoznike:

Aeolus Tyre Co., Ltd;

Aeolus Tyre (Taiyuan) Co., Ltd;

Qingdao Yellow Sea Rubber Co., Ltd;

Pirelli Tyre Co., Ltd

Društvu Aeolus Tyre Co., Ltd se za registraciju dodjeljuje nova dodatna oznaka TARIC.

(5) U spornim uredbama društvo Weifang Yuelong Rubber Co., Ltd povezano je s dodatnom oznakom TARIC C999.

(6) U spornim uredbama dodatna oznaka TARIC C371 označava sljedeće proizvođače izvoznike:

Shanghai Huayi Group Corp. Ltd

Double Coin Group (Jiang Su) Tyre Co., Ltd

Društvu Double Coin Group (Jiang Su) Tyre Co. Ltd se za registraciju dodjeljuje nova dodatna oznaka TARIC.

(7) Spojeni predmeti 97, 193, 99 i 215/86 Asteris AE i drugi i Helenska Republika protiv Komisije [1988.] ECR 2181, točke 27. i 28. i T-440/20 Jindal Saw/Komisija, ECLI:EU:T:2022:318.

(8) Predmet C-415/96, Španjolska protiv Komisije [1998.] ECR I-6993, točka 31. Predmet C-458/98 P, Industrie des Poudres Sphériques protiv Vijeća [2000.] I-8147, točke od 80. do 85.; predmet T-301/01, Alitalia protiv Komisije [2008.] II-1753, točke 99. i 142.; spojeni predmeti T-267/08 i T-279/08, Région Nord-Pas de Calais protiv Komisije [2011.] II-0000, točka 83.

(9) Predmet C-415/96, Španjolska protiv Komisije [1998.] ECR I-6993, točka 31. Predmet C-458/98 P, Industrie des Poudres Sphériques protiv Vijeća [2000.] I-8147, točke od 80. do 85.

(10) Dokument s oznakom „Sensitive” dokument je koji se smatra povjerljivim u skladu s člankom 19. osnovne uredbe i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). To je ujedno zaštićeni dokument u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).

(11) Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

(12) Napominjemo da se u pogledu proizvođača izvoznika Zhongce Rubber Group Co., Ltd. to odnosi samo na predmetnu obvezu plaćanja kompenzacijske pristojbe.